ระเบียบกรมตรวจบัญชีสหกรณ์ระเบียบกรมตรวจบัญชีสหกรณ์ว่าด้วยข้อมูลข่าวสารของราชการพ.ศ. ๒๕๔๕----------------- โดยที่เป็นการสมควรปรับปรุงระเบียบกรมตรวจบัญชีสหกรณ์เกี่ยวกับข้อมูลข่าวสารของราชการที่อยู่ในความครอบครองหรือควบคุมดูแลของกรมตรวจบัญชีสหกรณ์ เพื่อให้เหมาะสมยิ่งขึ้น กรมตรวจบัญชีสหกรณ์จึงออกระเบียบไว้ดังต่อไปนี้ ข้อ ๑ระเบียบนี้เรียกว่า "ระเบียบกรมตรวจบัญชีสหกรณ์ ว่าด้วยข้อมูลข่าวสารของราชการ พ.ศ. ๒๕๔๕" ข้อ ๒ระเบียบนี้ให้ใช้บังคับตั้งแต่บัดนี้เป็นต้นไป ข้อ ๓ให้ยกเลิกระเบียบกรมตรวจบัญชีสหกรณ์ ว่าด้วยการปฏิบัติเพื่อรักษาความเป็นระเบียบเรียบร้อยหรือความปลอดภัยในการให้ประชาชนเข้าตรวจดูข้อมูลข่าวสาร พ.ศ. ๒๕๔๑ ข้อ ๔ในระเบียบนี้ "ข้อมูลข่าวสารของทางราชการ"หมายความว่า สิ่งที่สื่อความหมายให้รู้เรื่องราว ข้อเท็จจริง ข้อมูล หรือสิ่งใด ๆ ตามกฎหมายว่าด้วยข้อมูลข่าวสารของราชการที่อยู่ในความครอบครอง หรือควบคุมดูแลของกรมตรวจบัญชีสหกรณ์ "ส่วนราชการ"หมายความว่า กระทรวง ทบวง กรม และให้หมายความรวมถึงรัฐวิสาหกิจ หน่วยงานหรือองค์กรของรัฐ "หน่วยงาน"หมายความว่า หน่วยงานในกรมตรวจบัญชีสหกรณ์ที่มีสำนักงานตั้งอยู่ในส่วนกลางและส่วนภูมิภาค "คณะกรรมการ"หมายความว่า คณะกรรมการข้อมูลข่าวสารของราชการกรมตรวจบัญชีสหกรณ์ "เจ้าหน้าที่ประสานงานภายใน"หมายความว่า ผู้ปฏิบัติงานด้านเลขานุการให้แก่ผู้ดำรงตำแหน่งตั้งแต่ผู้อำนวยการกองหรือเทียบเท่าขึ้นไปและให้หมายความรวมถึงผู้ที่ได้รับมอบหมายจากผู้ดำรงตำแหน่งดังกล่าวด้วย ข้อ ๕ให้อธิบดีกรมตรวจบัญชีสหกรณ์รักษาการตามระเบียบนี้ และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้ หมวด ๑ คณะกรรมการ ------------------------- ข้อ ๖ให้มี "คณะกรรมการข้อมูลข่าวสารของราชการ กรมตรวจบัญชีสหกรณ์" ประกอบด้วยรองอธิบดีกรมตรวจบัญชีสหกรณ์ซึ่งรับผิดชอบงานด้านข้อมูลข่าวสารของราชการ เป็นประธานกรรมการ ผู้อำนวยการกองประมวลผลและพัฒนาสารสนเทศเป็นกรรมการและเลขานุการ หัวหน้าฝ่ายช่วยอำนวยการและประชาสัมพันธ์สำนักงานเลขานุการกรม เป็นกรรมการและผู้ช่วยเลขานุการและให้มีกรรมการที่อธิบดีกรมตรวจบัญชีสหกรณ์แต่งตั้งอีก จำนวน ๑๒ คน ข้อ ๗ให้คณะกรรมการมีอำนาจและหน้าที่ดังต่อไปนี้ (๑) กำหนดหลักเกณฑ์หรือมาตรการเกี่ยวกับการบริหาร การจัดระบบ การขอ การอนุญาต และการบริการข้อมูลข่าวสารของราชการ (๒)ให้คำแนะนำหรือเสนอความเห็นเกี่ยวกับข้อมูลข่าวสารของราชการที่ลงพิมพ์ในราชกิจจานุเบกษา รวมทั้งการจัดพิมพ์และการเผยแพร่ (๓)ให้คำแนะนำเสนอความเห็นเกี่ยวกับหลักเกณฑ์การพิจารณา ประเภทข้อมูลข่าวสารที่ไม่ต้องเปิดเผยหรือข้อมูลข่าวสารของราชการที่เป็นความลับของราชการ (๔)ให้คำแนะนำหรือเสนอความเห็นเกี่ยวกับประเภทของข้อมูลข่าวสารของราชการ ที่ควรจัดเก็บไว้ที่กรมตรวจบัญชีสหกรณ์หรือส่งไปยังหอจดหมายเหตุแห่งชาติ กรมศิลปากร หรือหน่วยงานอื่นของรัฐที่กำหนดในพระราชกฤษฎีกาตามกฎหมายว่าด้วยข้อมูลข่าวสารของราชการ (๕)ให้คำแนะนำหรือเสนอความเห็นเกี่ยวกับการจัดทำ และปรับปรุงข้อมูลข่าวสารของราชการตามระเบียบที่สำนักนายกรัฐมนตรีว่าด้วยงานสารบรรณหรือข้อมูลข่าวสารอื่นที่เป็นประโยชน์ต่อราชการ (๖) ให้คำแนะนำหรือเสนอความเห็นเกี่ยวกับการเชื่อมโยงข้อมูลข่าวสารกับส่วนราชการและเอกชน (๗) ให้คำแนะนำหรือเสนอความเห็นในกรณีที่มีปัญหาและอุปสรรคเกี่ยวกับการดำเนินการตามระเบียบนี้ (๘) แต่งตั้งคณะกรรมการอนุกรรมการหรือคณะทำงานเพื่อปฏิบัติการในเรื่องใด ๆ ตามที่คณะกรรมการมอบหมาย (๙) เชิญบุคคลใด ๆ มาสอบถามหรือให้ชี้แจงแสดงความเห็นเกี่ยวกับข้อมูลข่าวสาร (๑๐)ดำเนินงานอื่นใดตามที่อธิบดีกรมตรวจบัญชีสหกรณ์มอบหมาย ข้อ ๘การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมด จึงเป็นองค์ประชุม ถ้าประธานกรรมการไม่มาประชุมให้กรรมการที่มาประชุมเลือกกรรมการคนหนึ่งเป็นประธานในที่ประชุม การวินิจฉัยชี้ขาดของที่ประชุมให้ถือเสียงข้างมากกรรมการคนหนึ่งให้มีเสียงหนึ่งเสียงในการลงคะแนน ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกหนึ่งเสียงเป็นเสียงชี้ขาด ข้อ ๙ให้นำความในข้อ ๘ มาใช้บังคับกับการประชุมของคณะกรรมการ อนุกรรมการที่คณะกรรมการแต่งตั้งโดยอนุโลม ข้อ ๑๐มติของคณะกรรมการให้ถือเป็นยุติ เว้นแต่มีความเห็นเป็นหลายฝ่ายหรือมีเหตุอันสมควร ก็ให้เสนออธิบดีกรมตรวจบัญชีสหกรณ์วินิจฉัยต่อไป หมวด ๒ การจัดระบบข้อมูลข่าวสารของราชการ ------------ ข้อ ๑๑ให้มีศูนย์ข้อมูลข่าวสารของราชการ อยู่ในความรับผิดชอบของฝ่ายช่วยอำนวยการและประชาสัมพันธ์ สำนักงานเลขานุการกรม ข้อ ๑๒ให้หน่วยงานจัดประเภทข้อมูลข่าวสารของราชการที่อยู่ในความรับผิดชอบที่ประชาชนสามารถเข้าตรวจดูได้และส่งให้ศูนย์ข้อมูลข่าวสารของราชการ เพื่อรวบรวมและจัดระบบข้อมูลข่าวสารของราชการนั้นไว้ให้ประชาชนเข้าตรวจดู การจัดประเภทข้อมูลข่าวสารของกรมตรวจบัญชีสหกรณ์ที่เปิดเผยได้และที่เปิดเผยไม่ได้ ให้เป็นไปตามกฎหมาย ระเบียบและหลักเกณฑ์ที่คณะกรรมการกำหนด ในกรณีมีเหตุอันควรสงสัยว่าข้อมูลข่าวสารของราชการใดจะเปิดเผยได้หรือไม่ ให้นำเสนอคณะกรรมการพิจารณาตามอำนาจหน้าที่ต่อไป ข้อ ๑๓ให้หน่วยงานจัดทำดรรชนีข้อมูลข่าวสารของราชการที่อยู่ในความรับผิดชอบตามข้อ ๑๒โดยให้มีรายละเอียดเพียงพอที่ประชาชนสามารถค้นหาข้อมูลข่าวสารได้เอง และให้ตรวจสอบจัดทำ ให้เรียบร้อยและทันสมัยอยู่เสมอแล้วส่งให้ศูนย์ข้อมูลข่าวสารของราชการรวบรวมและจัดทำดรรชนีรวมให้หน่วยงานที่ให้บริการข้อมูลข่าวสารของราชการตามข้อ๒๔ ใช้สำหรับให้ประชาชนค้นหาข้อมูลข่าวสารของราชการต่อไป ให้ศูนย์ข้อมูลข่าวสารของราชการประสานงานกับกองประมวลผลและพัฒนาสารสนเทศ เกี่ยวกับการจัดทำระบบสารสนเทศเพื่อเผยแพร่ข้อมูลข่าวสารของราชการทางระบบเครือข่ายของหน่วยงานที่เชื่อมโยงกับหน่วยงานของรัฐและเอกชน ข้อ ๑๔ให้หน่วยงานที่ให้บริการข้อมูลข่าวสารของราชการตามข้อ ๒๔ จัดทำสรุปผลการดำเนินงานตามแบบที่คณะกรรมการกำหนดและจัดส่งให้ศูนย์ข้อมูลข่าวสารของราชการทุกสิ้นเดือนเพื่อรวบรวมและรายงานให้กระทรวงเกษตรและสหกรณ์ และคณะกรรมการข้อมูลข่าวสารของราชการต่อไป หมวด ๓ การขอข้อมูลข่าวสารของราชการและการอนุญาต --------------- ข้อ ๑๕ให้ส่วนราชการ ข้าราชการ พนักงาน ลูกจ้างของส่วนราชการหรือบุคคลที่ประสงค์จะเข้าตรวจดู ศึกษาค้นคว้าขอสำเนาข้อมูลข่าวสารของราชการทำหนังสือแสดงความประสงค์ตามที่คณะกรรมการกำหนดและยื่นต่อเจ้าหน้าที่หน่วยงานที่ให้บริการข้อมูลข่าวสารของราชการตามข้อ ๒๔เพื่อเสนอให้ผู้มีอำนาจพิจารณาอนุญาตต่อไป สำหรับกรณีจำเป็นหรือเร่งด่วนเจ้าหน้าที่ประสานงานภายใน อาจขอด้วยวาจาหรือทางโทรสารก็ได้ โดยให้แจ้งชื่อ ตำแหน่งและที่อยู่ของผู้ขอด้วยทั้งนี้ให้ขึ้นอยู่กับดุลพินิจของผู้อนุญาต การขอข้อมูลข่าวสารและการอนุญาตให้เป็นไปตามหลักเกณฑ์ที่คณะกรรมการกำหนด ข้อ ๑๖ให้มีคณะกรรมการวินิจฉัยการเปิดเผยข้อมูลข่าวสารของราชการมีอำนาจหน้าที่พิจารณาวินิจฉัยอุทธรณ์คำสั่งมิให้เปิดเผยข้อมูลข่าวสารหรือคำสั่งไม่รับฟังคำคัดค้านและคำสั่งไม่แก้ไขเปลี่ยนแปลงหรือลบข้อมูลข่าวสารส่วนบุคคลประกอบด้วยบุคคลที่คณะกรรมการแต่งตั้ง เป็นประธานหัวหน้ากลุ่มนิติการสำนักงานเลขานุการกรม เป็นกรรมการ ผู้แทนฝ่ายช่วยอำนวยการและประชาสัมพันธ์ สำนักงานเลขานุการกรมเป็นกรรมการและเลขานุการ และให้มีกรรมการที่คณะกรรมการแต่งตั้งอีก ๒ คน ให้บุคคลที่ประสงค์จะอุทธรณ์คำสั่งมิให้เปิดเผยข้อมูลข่าวสารหรือคำสั่งไม่รับคำคัดค้านและคำสั่งไม่แก้ไขเปลี่ยนแปลงหรือลบชื่อข้อมูลข่าวสารส่วนบุคคล ยื่นอุทธรณ์ต่อประธานคณะกรรมการเพื่อส่งคำอุทธรณ์ให้คณะกรรมการวินิจฉัยการเปิดเผยข้อมูลข่าวสารของกรมตรวจบัญชีสหกรณ์พิจารณาและให้ถือว่าคำวินิจฉัยนั้นเป็นที่สุด ข้อ ๑๗การขอข้อมูลข่าวสารของราชการตามหมายเรียกพยานเอกสารให้นำเสนอหัวหน้าหน่วยงานเจ้าของข้อมูลหรือผู้ที่ได้รับมอบหมายพิจารณาอนุญาตและให้ข้าราชการผู้รับผิดชอบตั้งแต่ระดับ ๖ ขึ้นไปเป็นผู้รับรองสำเนาข้อมูลข่าวสารของราชการ ข้อ ๑๘ข้อมูลข่าวสารของราชการใด หากมีกฎหมาย ระเบียบอื่น หรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารนั้นไว้เป็นพิเศษการขอข้อมูลข่าวสารของราชการและการอนุญาตจะต้องปฏิบัติตามกฎหมาย ระเบียบหรือมติคณะรัฐมนตรีดังกล่าวด้วย หมวด ๔ การบริการข้อมูลข่าวสารของราชการ ---------------- ข้อ ๑๙ให้หน่วยงานดำเนินการให้บริการข้อมูลข่าวสารของราชการที่มีไว้ให้ประชาชนเข้าตรวจดู ศึกษา ค้นคว้า ตลอดจนเผยแพร่ จ่ายแจกรวมทั้งจัดทำสำเนาข้อมูลข่าวสารของราชการด้วยโดยจัดให้มีเจ้าหน้าที่เพื่อควบคุมดูแลตรวจสอบ ติดตาม และประสานงาน ในการดำเนินงาน ให้เป็นไปด้วยความเรียบร้อย ให้ฝ่ายช่วยอำนวยการและประชาสัมพันธ์สำนักงานเลขานุการกรมเป็นผู้ประสานงานกับหน่วยงานในกรมตรวจบัญชีสหกรณ์เพื่ออำนวยความสะดวกให้แก่หน่วยงานของรัฐหรือประชาชนผู้มาขอหรือคัดลอกข้อมูลข่าวสารของราชการที่อยู่ในอำนาจหน้าที่และความรับผิดชอบของกรมตรวจบัญชีสหกรณ์หรือให้คำแนะนำในการติดต่อกับหน่วยงานของรัฐ การบริการข้อมูลข่าวสารของราชการนอกจากที่กล่าวในวรรคหนึ่งให้เป็นไปตามคำแนะนำหรือความเห็นของคณะกรรมการ ข้อ ๒๐ข้อมูลข่าวสารของราชการที่อยู่ระหว่างดำเนินการ ให้ถือปฏิบัติตามข้อ ๑๙ โดยอนุโลมเว้นแต่เป็นเรื่องลับตามระเบียบว่าด้วยการรักษาความปลอดภัยแห่งชาติ พ.ศ. ๒๕๑๗ หรือระเบียบที่คณะรัฐมนตรีกำหนดว่าด้วยการรักษาความลับของราชการ หรือเป็นเรื่องที่ไม่ต้องเปิดเผยตามกฎหมายว่าด้วยข้อมูลข่าวสารของราชการหรือที่ผู้มีอำนาจอนุญาตตามข้อ ๑๕ เห็นว่าเป็นเรื่องที่ไม่ต้องเปิดเผย ข้อ ๒๑การเรียกค่าธรรมเนียมการเข้าตรวจดู ขอสำเนา หรือขอสำเนาที่มีคำรับรองถูกต้องของข้อมูลข่าวสารให้เป็นไปตามหลักเกณฑ์ที่คณะกรรมการข้อมูลข่าวสารของราชการกำหนด การรับรองสำเนาข้อมูลข่าวสารของราชการตามวรรคหนึ่งให้ข้าราชการที่รับผิดชอบข้อมูลข่าวสารของราชการนั้นตั้งแต่ระดับ ๓หรือเทียบเท่าขึ้นไปเป็นผู้รับรองโดยลงลายมือชื่อพร้อมทั้งชื่อตัว ชื่อสกุล และตำแหน่ง ตลอดจนวันเดือน ปี ให้ชัดเจน ทั้งนี้ ให้รับรองตามจำนวนที่ผู้ยื่นคำขอขอให้รับรอง ข้อ ๒๒การบริการส่งข้อมูลข่าวสารของราชการที่เปิดเผยทางโทรสารให้ดำเนินการได้เฉพาะกรณีเร่งด่วน โดยให้คำนึงถึงความสิ้นเปลืองเช่น จำนวนข้อมูลข่าวสาร ระยะเวลาและค่าใช้จ่ายในการส่ง ทั้งนี้ ให้ผู้อำนวยการกองผู้อำนวยการสำนัก เลขานุการกรม หรือหัวหน้าหน่วยงานที่ตั้งอยู่ในส่วนภูมิภาคหรือผู้ที่ได้รับมอบหมายเป็นผู้พิจารณาอนุญาต ข้อ ๒๓การบริการข้อมูลข่าวสารของราชการให้ดำเนินการให้แล้วเสร็จโดยเร็ว ทั้งนี้ให้ถือปฏิบัติตามระเบียบสำนักนายกรัฐมนตรีว่าด้วยการปฏิบัติราชการเพื่อประชาชนของหน่วยงานของรัฐ พ.ศ. ๒๕๓๒ และที่แก้ไขเพิ่มเติม หมวด ๕ สถานที่บริการข้อมูลข่าวสารของราชการ ---------------- ข้อ ๒๔ให้มีสถานที่บริการข้อมูลข่าวสารของราชการให้แก่หน่วยงานและประชาชนที่มาติดต่อขอรับ ศึกษา ค้นคว้าข้อมูลข่าวสารของราชการ หรือให้คำแนะนำในการติดต่อกับหน่วยงานของรัฐ ดังนี้ (๑) ส่วนกลางให้จัดสถานที่บริการข้อมูลข่าวสารของราชการ ณ ศูนย์ข้อมูลข่าวสารของราชการ ซึ่งอยู่ในบริเวณห้องสมุดกรมตรวจบัญชีสหกรณ์ ตั้งอยู่เลขที่ ๑๒ ถนนกรุงเกษม แขวงวัดสามพระยา เขตพระนคร กรุงเทพมหานคร ๑๐๒๐๐โทรศัพท์ ๐ ๒๖๒๘ ๕๒๔๐ ถึง ๕๙ ต่อ ,๑๑๐๔ (๒) ส่วนภูมิภาคให้จัดสถานที่บริการข้อมูลข่าวสารของราชการ ณ สำนักงานตรวจบัญชีสหกรณ์ภูมิภาคและสำนักงานตรวจบัญชีสหกรณ์ในจังหวัดต่างๆ ประกาศณ วันที่ ๑๗ กรกฎาคม พ.ศ. ๒๕๔๕ สุพัตรา ธนเสนีวัฒน์ อธิบดีกรมตรวจบัญชีสหกรณ์[รก.๒๕๔๕/พ๑๐๔ง/๙/๒๒ ตุลาคม ๒๕๔๕] เพ็ญพร/พิมพ์/แก้ไข ๗กุมภาพันธ์ ๒๕๔๖ B+A(c)